
                                                                                                 Άλιμος, 24 Νοεμβρίου 2025

Ψήφισμα της ΓΣ της ΕΛΜΕ Νότιας Αθήνας_3ο
Για φαινόμενα διοικητικού αυταρχισμού και εργασιακής παρενόχλησης από διευθυντές/-ντριες

Η Γενική Συνέλευση της ΕΛΜΕ Νότιας Αθήνας καταγγέλλει τα αυξανόμενα περιστατικά διοικητικού αυταρχισμού, εργασιακού εκφοβισμού και ηθικής–ψυχολογικής παρενόχλησης (mobbing) σε σχολικές μονάδες της περιοχής. Τα περιστατικά αυτά παραβιάζουν:

✔️το Σύνταγμα (άρθρα 2, 4, 5, 22) περί ανθρώπινης αξιοπρέπειας και προστασίας της εργασίας,

✔️τον Υπαλληλικό Κώδικα (Ν. 3528/2007, άρθρα 25, 26, 107) περί χρηστής διοίκησης, ίσης μεταχείρισης και απαγόρευσης προσβλητικής ή καταχρηστικής διοικητικής συμπεριφοράς,

✔️τον Κώδικα Διοικητικής Διαδικασίας (Ν. 2690/1999) περί αιτιολόγησης διοικητικών πράξεων,

✔️τις αρχές παιδαγωγικής ελευθερίας και συλλογικής λειτουργίας που κατοχυρώνονται στην εκπαιδευτική νομοθεσία.

Οι πρακτικές αυτές έχουν ήδη οδηγήσει σε περιστατικά επαγγελματικής εξουθένωσης (burnout), σε διατάραξη της λειτουργίας των Συλλόγων Διδασκόντων και σε σοβαρή βλάβη της επαγγελματικής αξιοπρέπειας συναδέλφων.

Αποφασίζουμε

1. Άμεση καταγγελία και παύση κάθε μορφής αυταρχικής ή παρενοχλητικής συμπεριφοράς

Η ΕΛΜΕ δεσμεύεται να στηρίξει με κάθε τρόπο κάθε συνάδελφο/ισσα που υφίσταται παραβίαση των δικαιωμάτων του, συμπεριλαμβανομένων προσβλητικών πρακτικών, μη αιτιολογημένων εντολών, απειλών πειθαρχικών ελέγχων, στοχοποίησης ή παραβίασης της παιδαγωγικής του ελευθερίας.

2. Ενεργοποίηση θεσμικών μέσων προστασίας

✔️Υποβολή επώνυμων ή ανώνυμων καταγγελιών στις αρμόδιες υπηρεσίες  σύμφωνα με τη νομοθεσία (περιλαμβάνει διατάξεις καταπολέμησης της βίας και της παρενόχλησης στην εργασία) και τον Υπαλληλικό Κώδικα.

✔️Δικαίωμα παρουσίας συνδικαλιστικού εκπροσώπου σε κάθε διαδικασία ελέγχου ή αξιολόγησης.

3. Διαφάνεια στη διοικητική λειτουργία

✔️Απαίτηση για υποχρεωτική έγγραφη και ειδικώς αιτιολογημένη έκδοση κάθε απόφασης που αφορά υπηρεσιακή μεταβολή, ανάθεση, αξιολόγηση ή «σύσταση», σύμφωνα με τον Ν. 2690/1999.

4. Μέτρα υποστήριξης των εκπαιδευτικών

✔️Παραπομπή συναδέλφων -ισσών που υφίστανται ψυχολογική πίεση στις προβλεπόμενες δομές υποστήριξης.

✔️Ενημέρωση των σχολείων για τις νομικές υποχρεώσεις της διοίκησης σχετικά με την πρόληψη της  παρενόχλησης στο χώρο εργασίας.

5. Παρέμβαση προς το Υπουργείο Παιδείας

Ζητούμε:

✔️Θέσπιση σαφούς πρωτοκόλλου καταγγελίας και διερεύνησης εργασιακής παρενόχλησης στην εκπαίδευση.

✔️Υποχρεωτική επιμόρφωση στελεχών εκπαίδευσης σε θέματα δημοκρατικής διοίκησης και αποφυγής καταχρηστικών πρακτικών

6. Κινητοποιήσεις και συλλογική δράση

✔️Καλούμε την ΟΛΜΕ, τη ΔΟΕ και τα πρωτοβάθμια σωματεία σε συντονισμένες ενέργειες σε πανελλαδικό επίπεδο.

✔️Τους Συλλόγους Διδασκόντων να υιοθετούν συλλογικές αποφάσεις και να προστατεύουν κάθε εκπαιδευτικό από πρακτικές που προσβάλλουν την αξιοπρέπεια, τη νομιμότητα  και τη δημοκρατία στη σχολική λειτουργία.

Κανένας και καμία μόνος και μόνη !

Μόνο με ενότητα, συλλογικότητα και συσπείρωση στους Συλλόγους  και τα Σωματεία μπορούμε να νικήσουμε τη διοικητική αυθαιρεσία και τον αυταρχισμό.

